Mindu beda l-istaġun tal-kaċċa l-uffiċjali tal-ALE flimkien ma’ uffiċjali oħrajn tal-Forzi Armati ta’ Malta wettqu 1,469 spezzjoni fuq kaċċaturi individwali. Apparti dawn l-ispezzjonijiet saru aktar minn elf ronda u spezzjoni oħra ta’ infurzar. Fi stqarrija l-Gvern qal li sal-bieraħ kien hemm 40 kaċċatur suspettat. Dawn il-persuni se jkunu qegħdin jiġu akkużati b’44 offiża li saru sal-Ħamis 24 ta’ April, u li 36 minnhom kienu ta’ natura żgħira. Fl-istqarrija ntqal li tmienja mill-44 offiża kienu ta’ natura aktar serja u kienu jinvolvu kaċċa fuq għasafar protetti, jew kaċċa f’santwarji tal-għasafar.